Felagið Føroysk Marknaðarfólk er áhugafelag fyri fólk, ið arbeiða innan marknaðarføring í Føroyum. Talan er um eitt nýtt forum, har fólk innan hesa vinnugrein kunnu savnast, kjakast, netverka, deila felagsvitan og vinna sær íblástur. Marknaðarfólk er eitt felagsheitið fyri fólk, sum arbeiða við marknaðarføring. Hetta eru til dømis fólk, ið arbeiða á marknaðardeildum, marknaðarleiðarar, søluleiðarar, samskiparar, ráðgevarar og líknandi. Talan er tó ikki um lýsingarstovur, miðlar og aðrir veitarar hjá vinnuni, sum longu hava onnur líknandi feløg. Gallup Føroyar samskipar FFM. Áhugað kunnu venda sær til Gallup fyri at frætta meira og at tekna limagjald.